

**บอร์ดอาหารแห่งชาติ เห็นชอบแผนการลดสูญเสียอาหาร ผลักดันการจัดการด้านอาหารระดับจังหวัดและเสริมความเข้มแข็งการดำเนินงาน**

ทำเนียบรัฐบาล - เมื่อวันที่ 30 เมษายน 2568 นายประเสริฐ จันทรรวงทอง รองนายกรัฐมนตรี
เป็นประธานการประชุมคณะกรรมการอาหารแห่งชาติ ครั้งที่ 1/2568 ณ ห้องประชุม 301 ตึกบัญชาการ 1 โดยมี รัฐมนตรีช่วยว่าการกระทรวงมหาดไทย พร้อมด้วยกรรมการผู้ทรงคุณวุฒิ และผู้แทนจากกระทรวงต่าง ๆ เข้าร่วม

**นายประเสริฐ จันทรรวงทอง รองนายกรัฐมนตรี** เน้นย้ำการขับเคลื่อนแผนปฏิบัติการด้านการจัดการด้านอาหารของประเทศไทย ระยะที่ 1 (พ.ศ.2566-2570) “อาหาร” เป็นหนึ่งในปัจจัยสี่ที่มีความสำคัญต่อการดำรงชีวิต และเป็นอีกหนึ่งนโยบายที่รัฐบาลให้ความสำคัญเป็นอย่างยิ่งที่จะสร้างความมั่นคงทางอาหาร (Food Security) ให้คนประชาชนในประเทศและคลังอาหารให้กับประเทศต่างๆ ซึ่งก็สอดคล้องกับบทบาทหน้าที่ของคณะกรรมการอาหารฯ ที่มีเป้าหมายสำคัญในการขับเคลื่อนด้านความมั่นคงอาหารตลอดห่วงโซการผลิต การลดการสูญเสียอาหารในห่วงโซ่การผลิต รวมถึงการสร้างความเชื่อมโยงด้านอาหารและโภชนาการเพื่อนำไปสู่คุณภาพชีวิตที่ดีของประชาชน ที่ประชุมได้รับทราบผลการดำเนินงานภายใต้แผนปฏิบัติการด้านการจัดการด้านอาหารของประเทศไทย ระยะที่ 1 (พ.ศ. 2566-2570) ในปี พ.ศ. 2567 ซึ่งแสดงให้เห็นถึงการเติบโตของมูลค่าการค้าอาหารในช่วงเดือนมกราคม - กันยายน 2567 ที่มีมูลค่าสูงถึง 1.27 ล้านล้านบาท เพิ่มขึ้นร้อยละ 6.2 เมื่อเทียบกับช่วงเวลาเดียวกันของปีก่อนหน้า และ ผู้บริโภคมีความเชื่อมั่นต่อคุณภาพอาหารไทยในระดับดีมาก

คณะกรรมการอาหารแห่งชาติรับทราบความก้าวหน้าการขับเคลื่อนแผนฯ ระดับจังหวัด โดยให้จังหวัดไปจัดทำแผนพัฒนาจังหวัด นอกจากนี้ ได้มีมติเห็นชอบ (ร่าง) แผนขับเคลื่อนการลดการสูญเสียอาหารในห่วงโซ่การผลิต พ.ศ. 2566 - 2570 เพื่อใช้เป็นกรอบแนวทางในการดำเนินงานระหว่างหน่วยงานภาครัฐ ภาคเกษตรกร และภาคเอกชน รวมทั้งเห็นชอบการทบทวนและปรับปรุงตัวชี้วัดและค่าเป้าหมาย ภายใต้ 4 ยุทธศาสตร์หลัก ได้แก่ ด้านความมั่นคงอาหาร ด้านคุณภาพและความปลอดภัยอาหาร ด้านอาหารศึกษา และด้านการบริหารจัดการ ตลอดจนเห็นชอบการเสริมสร้างความเข้มแข็งของการดำเนินงานของฝ่ายเลขานุการ และคณะกรรมการเฉพาะเรื่อง 4 หน่วยงาน (สำนักงานคณะกรรมการอาหารและยา สำนักงานมาตรฐานสินค้าเกษตรและอาหารแห่งชาติ สำนักงานเศรษฐกิจการเกษตร และกรมอนามัย) โดยเห็นชอบในหลักการการจัดตั้งสำนักงานคณะกรรมการอาหารแห่งชาติ เป็นหน่วยงานภายใต้สังกัดสำนักนายกรัฐมนตรี โดยมอบหมายให้ศึกษาข้อกฎหมายและนำเสนอในการประชุมครั้งต่อไป

**นายประเสริฐ จันทรรวงทอง** กล่าวในตอนท้าย เน้นย้ำถึงความสำคัญของการบูรณาการการทำงานระหว่างหน่วยงานที่เกี่ยวข้องอย่างเป็นระบบ เพื่อให้ประเทศไทยบรรลุเป้าหมายและมีความมั่นคงทางอาหารและโภชนาการอย่างยั่งยืน

**วันที่เผยแพร่ข่าว 1 พฤษภาคม 2568 ข่าวแจกที่ 146 / ปีงบประมาณ พ.ศ. 2568**